Go Dirišana le Meoya | Seo Beibele e se Bolelago
Na ke phošo go leka go boledišana le bahu?
‘Le se ke la ya go bao ba dirišanago le meoya e mebe e le gore ba se ke ba le šilafatša.’—Lefitiko 19:31.
Go a kwagala gore batho ba nyake go kgonthišetšwa gore moratiwa wa bona yo a hwilego ga a tlaišege. Ka gona ba re: “Ke ka baka la’ng re sa leke go ikgokaganya le yena ka go dirišana le meoya goba ka bonoge? Mohlomongwe senoge se ka re thuša go amogela boemo ka tsela e itšego le go re nea khutšo ya monagano.”
Beibele e bolela ka mo go kwagalago mabapi le taba ya gore ba phelago ba leke go ikgokaganya le bahu, e lego mokgwa woo o bego o tlwaelegile mehleng ya bogologolo. Ka mohlala, Molao wa Jehofa Modimo wo a bego a o ngwaletše Baisiraele o be o re: “Go wena go se ke gwa hwetšwa motho yo a . . . dirišanago le meoya e mebe goba . . . yo a botšišago dilo bahung. Ka gobane motho yo mongwe le yo mongwe yo a dirago dilo tše ke selo se se šišimišago go Jehofa.” (Doiteronomio 18:10-12) Beibele gape e bolela gore bao ba dirišanago le meoya ka tsela le ge e le efe “ba ka se je bohwa bja Mmušo wa Modimo.”—Bagalatia 5:19-21.
Na bahu ba ka tutuetša bao ba phelago?
“Bao ba phelago ba a tseba gore ba tlo hwa; eupša ge e le bahu ga ba tsebe selo le gatee.”—Mmoledi 9:5.
Ba bangwe ba bolela gore bahu ba tšwela pele ba phela ka sebopego se itšego. Ka baka leo, ba ka leka go boledišana le bahu, mohlomongwe e le gore ba hwetše tsebišo goba go latša bahu ka kholofelo ya gore bahu ba tla ba tlogela ka khutšo.
“Bao ba phelago ba a tseba gore ba tlo hwa; eupša ge e le bahu ga ba tsebe selo le gatee. . . . Lerato la bona, lehloyo la bona le lehufa la bona [tšeo ba bego ba na le tšona ge ba sa phela] di fedile.” (Mmoledi 9:5, 6) Ee, Beibele e ruta gore bahu ba ka yona tsela yeo—ba hwile! Ga ba kgone go nagana, go dira selo se itšego goba gaešita le go rapela Modimo. Psalme 115:17 e re: “Bahu bona ga ba tumiše [Modimo], e bile le ge e le mang yo a theogelago mo go homotšego, ga a mo tumiše.”
Na ka dinako tše dingwe bao ba dirišanago le meoya e mebe ba bolela therešo?
“Na [batho] ba ba phelago ba swanetše go botšiša ba ba hwilego?”—Jesaya 8:19.
Ba bangwe ba bolela gore bao ba dirišanago le meoya e mebe ba kgona go tšweletša tsebišo yeo e ka bago e tsebja ke bahu le ba malapa a gabo bona goba bagwera ba bona.
Kgaolo 28 ya puku ya Samuele wa Pele e anega kamoo kgoši e sa botegego yeo e bitšwago Saulo e ilego ya roba molao wa Modimo wa go se ikopanye le bao ba dirišanago le meoya e mebe. E ile ya ya go sedupe, mosadi yo go bego go bonagala eka o bolela le monna wa Modimo yo a hwilego, e lego Samuele! Eupša na ge e le gabotse o be a bolela le Samuele? Aowa! Ge e le gabotse, o be a bolela le moikgakanyi—motho yo a bego a itira eka ke mohu Samuele.
Moikgakanyi yoo e be e le moya o kgopo, motseta wa “tatago maaka” e lego Sathane. (Johane 8:44) Ke ka baka la’ng meoya e kgopo, goba batemona, e godiša kgopolo ya gore bahu ba a phela? Morero wa yona ke go senya Modimo leina le go hlompholla Lentšu la gagwe leo le ngwadilwego, e lego Beibele.—2 Timotheo 3:16.
Na seo se sa tšwago go bolelwa se ra gore bahu ga ba na kholofelo? Ga go bjalo le gatee! Beibele e holofetša gore go tla ba le tsogo ya nakong e tlago bakeng sa bao go ka thwego ba “robetše” lebitleng. * (Johane 11:11-13; Ditiro 24:15) Re sa dutše re letile, re kgodišegile gore baratiwa ba rena bao ba hwilego ga ba tlaišege ka tsela le ge e le efe.
^ ser. 16 Kgaolo 7 ya puku ya Ke Eng Seo ge e le Gabotse Beibele e se Rutago? e na le sehlogo se se rego, “Kholofelo ya Kgonthe Bakeng sa Baratiwa ba Gago ba ba Hwilego.”